CELEX: 32020R1564
Language: el
Date: 2020-08-06 00:00:00
Title: Κατ’ εξουσιοδότηση κανονισμός (ΕΕ) 2020/1564 της Επιτροπής της 6ης Αυγούστου 2020 για την τροποποίηση του κατ’ εξουσιοδότηση κανονισμού (ΕΕ) 2018/985 όσον αφορά τις μεταβατικές διατάξεις του για την αντιμετώπιση των επιπτώσεων της κρίσης της νόσου COVID-19

28.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 358/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/1564 ΤΗΣ ΕΠΙΤΡΟΠΗΣ
         της 6ης Αυγούστου 2020
         για την τροποποίηση του κατ’ εξουσιοδότηση κανονισμού (ΕΕ) 2018/985 όσον αφορά τις μεταβατικές διατάξεις του για την αντιμετώπιση των επιπτώσεων της κρίσης της νόσου COVID-19
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων (1), και ιδίως το άρθρο 19 παράγραφος 6,
         Εκτιμώντας τα ακόλουθα:
         
                     (1)
                  
                  
                     Δυνάμει του άρθρου 19 παράγραφος 3 του κανονισμού (ΕΕ) αριθ. 167/2013, οι κινητήρες που είναι τοποθετημένοι σε γεωργικά και δασικά οχήματα συμμορφώνονται με το στάδιο V των ορίων εκπομπών ρύπων και με τις μεταβατικές διατάξεις που ορίζονται στον κανονισμό (ΕΕ) 2016/1628 του Ευρωπαϊκού Κοινοβουλίου και του Συμβουλίου (2).
                  
               
                     (2)
                  
                  
                     Ως αποτέλεσμα της διακοπής που προκάλεσε η πανδημία COVID-19, ο κανονισμός (ΕΕ) 2020/1040 του Ευρωπαϊκού Κοινοβουλίου και του Συμβουλίου (3) παρέτεινε τη μεταβατική περίοδο που προβλέπεται στον κανονισμό (ΕΕ) 2016/1628 κατά 12 μήνες για ορισμένες υποκατηγορίες κινητήρων.
                  
               
                     (3)
                  
                  
                     Επομένως, ο κατ’ εξουσιοδότηση κανονισμός (ΕΕ) 2018/985 της Επιτροπής (4), ο οποίος ορίζει τις απαιτήσεις σχετικά με τα όρια εκπομπών και τις διαδικασίες έγκρισης τύπου ΕΕ για τα γεωργικά και τα δασικά οχήματα, καθώς και για τους κινητήρες τους, θα πρέπει να τροποποιηθεί αναλόγως.
                  
               
                     (4)
                  
                  
                     Επιπλέον, δεδομένου ότι η παράταση των μεταβατικών διατάξεων δεν θα έχει περιβαλλοντικές επιπτώσεις, καθώς οι εν λόγω μεταβατικοί κινητήρες έχουν ήδη παραχθεί, σε συνδυασμό με το γεγονός ότι είναι δύσκολο να προβλεφθεί η ακριβής διάρκεια των καθυστερήσεων που οφείλονται στη διακοπή λόγω COVID-19, η παράταση των σχετικών προθεσμιών θα πρέπει να είναι διάρκειας 12 μηνών, όπως προβλέπεται στον κανονισμό (ΕΕ) 2020/1040 του Ευρωπαϊκού Κοινοβουλίου και του Συμβουλίου.
                  
               
                     (5)
                  
                  
                     Εάν ληφθεί υπόψη το γεγονός ότι η μεταβατική περίοδος που προβλέπεται στο άρθρο 13 παράγραφος 5 του κατ’ εξουσιοδότηση κανονισμού (ΕΕ) 2018/985 για ορισμένους κινητήρες πρόκειται να λήξει στις 31 Δεκεμβρίου 2020 και ότι οι κατασκευαστές είχαν προθεσμία έως τις 30 Ιουνίου 2020 για να παραγάγουν τα γεωργικά και δασικά οχήματα, τα οποία θα είναι εξοπλισμένα με μεταβατικούς κινητήρες των εν λόγω υποκατηγοριών, ο παρών κανονισμός θα πρέπει να αρχίσει να ισχύει, λόγω έκτακτης ανάγκης, την επομένη της δημοσίευσής του στην Επίσημη Εφημερίδα της Ευρωπαϊκής Ένωσης και θα πρέπει να εφαρμόζεται από την 1η Ιουλίου 2020. Μια τέτοια διάταξη δικαιολογείται από τον απρόβλεπτο και αιφνίδιο χαρακτήρα της πανδημίας COVID‐19, καθώς και από την ανάγκη να εξασφαλιστεί ασφάλεια δικαίου και ίση μεταχείριση των κατασκευαστών, ανεξάρτητα από το αν παράγουν γεωργικά και δασικά οχήματα πριν ή μετά την ημερομηνία έναρξης ισχύος του παρόντος κανονισμού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 13 του κατ’ εξουσιοδότηση κανονισμού (ΕΕ) 2018/985, η παράγραφος 5 τροποποιείται ως εξής:
            
                        1)
                     
                     
                        στο τρίτο εδάφιο, η πρώτη περίοδος αντικαθίσταται από τα εξής:
                        «Για τους κινητήρες των υποκατηγοριών της κατηγορίας NRE, για τους οποίους η υποχρεωτική ημερομηνία εφαρμογής που ορίζεται στο παράρτημα III του κανονισμού (ΕΕ) 2016/1628 όσον αφορά τη διάθεση στην αγορά είναι η 1η Ιανουαρίου 2020, τα κράτη μέλη επιτρέπουν την παράταση της 24μηνης περιόδου και της 18μηνης περιόδου που αναφέρονται στο πρώτο και το δεύτερο εδάφιο κατά 12 επιπλέον μήνες για τους κατασκευαστές οχημάτων με συνολική ετήσια παραγωγή μικρότερη των 100 μονάδων γεωργικών και δασικών οχημάτων εξοπλισμένων με κινητήρα.»·
                     
                  
                        2)
                     
                     
                        προστίθεται το ακόλουθο τέταρτο εδάφιο:
                        «Για τους κινητήρες όλων των υποκατηγοριών για τους οποίους η υποχρεωτική ημερομηνία εφαρμογής που ορίζεται στο παράρτημα III του κανονισμού (ΕΕ) 2016/1628 όσον αφορά τη διάθεσή τους στην αγορά είναι η 1η Ιανουαρίου 2019, παρατείνεται κατά 12 μήνες η περίοδος των 24 και η περίοδος των 18 μηνών που αναφέρονται στο πρώτο και στο δεύτερο εδάφιο.».
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιουλίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 60 της 2.3.2013, σ. 1.
         
            (2)  Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53.).
         
            (3)  Κανονισμός (ΕΕ) 2020/1040 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΕ) 2016/1628 όσον αφορά τις μεταβατικές διατάξεις του για την αντιμετώπιση των επιπτώσεων της κρίσης της COVID-19 (ΕΕ L 231 της 17.7.2020, σ. 1).
         
            (4)  Κατ’ εξουσιοδότηση κανονισμός (ΕΕ) 2018/985 της Επιτροπής, της 12ης Φεβρουαρίου 2018, α τη συμπλήρωση του κανονισμού (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις για τις περιβαλλοντικές επιδόσεις και τις επιδόσεις της μονάδας πρόωσης των γεωργικών και δασικών οχημάτων και των κινητήρων τους και για την κατάργηση του κατ’ εξουσιοδότηση κανονισμού (ΕΕ) 2015/96 της Επιτροπής (ΕΕ L 182 της 18.7.2018, σ. 1).